b'\n_START_ARTICLE_\n\xc5\xa0v. Mikalojus\n_START_SECTION_\nGyvenimas\n_START_PARAGRAPH_\nManoma, kad \xc5\xa0v. Mikalojus gim\xc4\x97 graik\xc5\xb3 kolonijoje Pataroje Likijos provincijoje, dabartin\xc4\x97s Turkijos teritorijoje. Pasak tradicijos, Mikalojaus t\xc4\x97vai, kilmingi ir pasiturintys krik\xc5\xa1\xc4\x8dionys, s\xc5\xabn\xc5\xb3 aukl\xc4\x97jo krik\xc5\xa1\xc4\x8dioni\xc5\xa1kai bei supa\xc5\xbeindino j\xc4\xaf su \xc5\xa0ventuoju Ra\xc5\xa1tu. Jiems anksti mirus, visas turtas atiteko Mikalojui, o \xc5\xa1is nusprend\xc4\x97 skirti j\xc4\xaf neturtingiesiems miestel\xc4\x97nams. B\xc5\xabdamas labai turtingas nusprend\xc4\x97 dalinti savo turt\xc4\x85 skurd\xc5\xbeiai gyvenantiems. Jis, vaik\xc5\xa1\xc4\x8diodamas naktimis miestelio gatv\xc4\x97mis, per tvor\xc4\x85 permesdavo \xc4\xafvairias dovanas neturtingiesiems. _NEWLINE_Nuo to ir kilo tradicija per Kal\xc4\x97das dovanoti dovanas nepasiturintiems, o ilgainiui \xc5\xa1i\xc4\x85 gra\xc5\xbei\xc4\x85 tradicij\xc4\x85 per\xc4\x97m\xc4\x97 ir daugelis \xc5\xbemoni\xc5\xb3, dovanodami dovanas savo brangiems \xc5\xbemon\xc4\x97ms._NEWLINE_Mirus Miros miesto vyskupui, \xc5\xa0v. Mikalojus buvo i\xc5\xa1rinktas \xc4\xaf jo viet\xc4\x85. Buvo palaidotas \xc5\xa0v. Mikalojaus ba\xc5\xbeny\xc4\x8dioje Miros mieste. Vadinamas \xc5\xa0v. Mikalojumi i\xc5\xa1 Miros. 1087 m. jo palaikai buvo pagrobti, nugabenti \xc4\xaf Bar\xc4\xaf ir iki \xc5\xa1iol saugomi ten, \xc5\xa0v. Mikalojaus bazilikoje. D\xc4\x97l \xc5\xa1ios prie\xc5\xbeasties \xc5\xa0v. Mikalojus dar vadinamas ir Bario Mikalojumi (\xc5\xa1ventuoju Mikalojumi i\xc5\xa1 Bario). Demr\xc4\x97s mieste saugomas sarkofagas, kuriame buvo palaidotas \xc5\xa1ventasis.\n_START_SECTION_\nGlob\xc4\x97jas\n_START_PARAGRAPH_\nKatalikai \xc5\xa0v. Mikalojaus dien\xc4\x85 \xc5\xa1ven\xc4\x8dia gruod\xc5\xbeio 6 d.; sta\xc4\x8diatikiai gruod\xc5\xbeio 19d. Kadangi daug stebukl\xc5\xb3 siejama su \xc5\xa0v. Mikalojumi, jis da\xc5\xbenai vadinamas Mikalojumi Stebukladariu._NEWLINE_\xc5\xa0v. Mikalojus laikomas keliautoj\xc5\xb3, kalini\xc5\xb3, varg\xc5\xa1\xc5\xb3 bei vaik\xc5\xb3 glob\xc4\x97ju. Graikijoje, Belgijoje, Rumunijoje, Bulgarijoje, Gruzijoje, Rusijoje, Makedonijoje, Slovakijoje, Serbijoje ir Juodkalnijoje student\xc5\xb3 glob\xc4\x97jas. \xc5\xa0v. Mikalojus taip pat yra Kauno, Barankilijos, Bario, Amsterdamo, Beit D\xc5\xbealos, Sigievio ir Liverpulio miest\xc5\xb3 glob\xc4\x97jas. \xc5\xa0v. Mikalojus buvo variag\xc5\xb3 sargybini\xc5\xb3, saugojusi\xc5\xb3 \xc5\xa1ventojo palaikus, glob\xc4\x97jas.'